***** ΟΔΗΓΙΑ ΤΗΣ ΕΠΙΤΡΟΠΗΣ της 19ης Φεβρουαρίου 1990 για την τροποποίηση της οδηγίας 86/547/ΕΟΚ που τροποποιεί το παράρτημα ΙΙΙ Β της οδηγίας 77/93/ΕΟΚ του Συμβουλίου περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (90/80/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 89/439/ΕΟΚ (2), και ιδίως το άρθρο 13 παράγραφος 2 πρώτη περίπτωση, τα αιτήματα της Ελλάδας, της Ισπανίας, της Γαλλίας, της Ιρλανδίας, της Ιταλίας, της Πορτογαλίας και του Ηνωμένου Βασιλείου, Εκτιμώντας: ότι η οδηγία 77/93/ΕΟΚ προβλέπει μέτρα προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα· ότι τα εν λόγω μέτρα περιλαμβάνουν μέτρα που πρέπει να ληφθούν από τα κράτη μέλη όσον αφορά τα φυτά, τα φυτικά προϊόντα και άλλα αντικείμενα που προέρχονται από τρίτες χώρες· ότι ορισμένα κράτη μέλη λαμβάνουν αυστηρότερα μέτρα όσον αφορά τα εν λόγω φυτά και φυτικά προϊόντα· ότι τα εν λόγω αυστηρότερα μέτρα περιλαμβάνουν, στα αιτούντα κράτη μέλη, ορισμένους περιορισμούς που εφαρμόζονται σε ορισμένα προϊόντα καταγωγής τρίτων χωρών· ότι, με την οδηγία 86/547/ΕΟΚ της Επιτροπής (3), το παράρτημα ΙΙΙ Β της οδηγίας 77/93/ΕΟΚ τροποποιήθηκε έτσι ώστε τα ενδιαφερόμενα κράτη μέλη να μπορέσουν επίσης να επιβάλουν τις σχετικές απαγορεύσεις και στις περιπτώσεις που τα εν λόγω προϊόντα καταγωγής τρίτων χωρών προέρχονται από άλλα κράτη μέλη · ότι οι τροποποιήσεις αυτές ήταν μόνο προσωρινά μέτρα προστασίας για περίοδο τριών ετών· ότι η περίοδος αυτή ορίσθηκε για να μελετήσει η Επιτροπή τα εν λόγω μέτρα προστασίας σε σχέση με την κατάσταση που επικρατεί στο φυτοϋγειονομικό τομέα στις ενδιαφερόμενες τρίτες χώρες ώστε να καταλήξει στο τέλος της περιόδου στη θέσπιση διατάξεων μονιμότερου χαρακτήρα· ότι φαίνεται αδύνατο να ολοκληρωθεί η μελέτη αυτή στην προθεσμία που ορίσθηκε αρχικά από την οδηγία 86/547/ΕΟΚ· ότι η περίοδος αυτή θα πρέπει να παραταθεί ανάλογα· ότι τα μέτρα που προβλέπονται στην παρούσα οδηγία είναι σύμφωνα με τη γνώμη Μόνιμης Φυτοϋγειονομικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Στο άρθρο 3 της οδηγίας 86/547/ΕΟΚ η ημερομηνία «31 Δεκεμβρίου 1989» αντικαθίσταται από την ημερομηνία «31 Δεκεμβρίου 1990». Άρθρο 2 Η παρούσα οδηγία απευθύνεται στα κράτη μέλη. Βρυξέλλες, 19 Φεβρουαρίου 1990.

[Source: multi_eurlex | Tokens: 2370]